CELEX: 32021D0727
Language: et
Date: 2021-04-29 00:00:00
Title: Nõukogu otsus (EL) 2021/727, 29. aprill 2021, mis käsitleb Euroopa Liidu nimel ettepanekute esitamist Minamata elavhõbedakonventsiooni A ja B lisa muutmiseks seoses toodetega, mis sisaldavad elavhõbedat, ja tootmisprotsessidega, milles kasutatakse elavhõbedat või elavhõbedaühendeid

5.5.2021   
               
               
                  ET
               
               
                  Euroopa Liidu Teataja
               
               
                  L 155/23
               
            
         NÕUKOGU OTSUS (EL) 2021/727,
         29. aprill 2021,
         mis käsitleb Euroopa Liidu nimel ettepanekute esitamist Minamata elavhõbedakonventsiooni A ja B lisa muutmiseks seoses toodetega, mis sisaldavad elavhõbedat, ja tootmisprotsessidega, milles kasutatakse elavhõbedat või elavhõbedaühendeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Minamata elavhõbedakonventsiooni (edaspidi „konventsioon“) nõukogu otsusega (EL) 2017/939 (1) ja see jõustus 16. augustil 2017.
                  
               
                     (2)
                  
                  
                     Vastavalt kodukorda käsitlevale otsusele MC-1/1, mis võeti vastu konventsiooniosaliste konverentsi esimesel istungil, peaksid konventsiooniosalised tegema kõik selleks, et jõuda kõigis sisulistes küsimustes kokkuleppele konsensuse teel.
                  
               
                     (3)
                  
                  
                     Konventsiooni artikli 4 lõike 8 ja artikli 5 lõike 10 kohaselt peaks konventsiooniosaliste konverents vaatama 16. augustiks 2022 läbi konventsiooni A ja B lisa, võttes arvesse konventsiooniosaliste poolt konventsiooni artikli 4 lõike 7 ja artikli 5 lõike 9 kohaselt esitatud ettepanekuid, konventsiooni sekretariaadi (edaspidi „sekretariaat“) poolt konventsiooni artikli 4 lõike 4 ja artikli 5 lõike 4 kohaselt kättesaadavaks tehtud teavet ning tehniliselt teostatavate ja majanduslikult otstarbekate elavhõbedavabade alternatiivide kättesaadavust konventsiooniosalistele, arvestades seejuures nendest inimeste tervisele ja keskkonnale tulenevaid ohte ning kasu.
                  
               
                     (4)
                  
                  
                     Liit andis olulise panuse elavhõbedat sisaldavaid tooteid ja elavhõbedat või elavhõbedaühendeid kasutavaid tootmisprotsesse (edaspidi „elavhõbedaga seotud protsessid“) käsitlevate konventsiooni sätete väljatöötamisse ning osales istungitevahelisel ajal aktiivselt asjaomases ekspertide töörühmas, mis loodi konventsiooniosaliste konverentsi kolmandal istungil vastu võetud otsusega MC-3/1.
                  
               
                     (5)
                  
                  
                     Euroopa Parlamendi ja nõukogu määruse (EL) 2017/852 (2) II lisa, millega on liidu õigusesse üle võetud konventsiooni A lisa, hõlmab täiendavaid elavhõbedat sisaldavaid tooteid ning lisaks kohaldatakse muude elavhõbedat sisaldavate toodete suhtes liidu õigusaktide alusel siseturule laskmise keeldu.
                  
               
                     (6)
                  
                  
                     Konventsiooni A lisa muutmise ettepanekute eesmärk on laiendada selle kohaldamisala täiendavatele elavhõbedat sisaldavatele toodetele koos seonduvate järkjärgulise kasutusest kõrvaldamise kuupäevade või elavhõbeda kasutamist reguleerivate meetmetega.
                  
               
                     (7)
                  
                  
                     Määruse (EL) 2017/852 III lisa, millega võetakse liidu õigusesse üle konventsiooni B lisa, hõlmab täiendavaid elavhõbedaga seotud protsesse ja selles sätestatakse kõigi asjaomaste protsesside järkjärgulise kasutusest kõrvaldamise kuupäevad.
                  
               
                     (8)
                  
                  
                     Konventsiooni B lisa muutmise ettepaneku eesmärk on laiendada selle kohaldamisala, kehtestades kõnealuse lisaga hõlmatud elavhõbedaga seotud protsesside järkjärgulise kasutusest kõrvaldamise kuupäeva.
                  
               
                     (9)
                  
                  
                     Konventsiooni artikli 26 lõike 2 ja artikli 27 kohaselt peaks sekretariaat edastama konventsiooniosalistele iga muudatusettepaneku teksti vähemalt kuus kuud enne seda konventsiooniosaliste konverentsi istungit, kus see esitatakse vastuvõtmiseks. Sekretariaat peaks edastama muudatusettepanekud ka konventsioonile allakirjutanutele ja teavitamiseks konventsiooni hoiulevõtjale. Kuna konventsiooniosaliste konverentsi neljas istung on kavandatud 1.–5. novembriks 2021, peaks liit esitama oma ettepanekud konventsiooni A ja B lisa muutmiseks sekretariaadile 30. aprilliks 2021,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liit esitab konventsiooni A ja B lisa muutmise ettepanekud, mis on esitatud käesoleva otsuse lisas.
            Komisjon edastab liidu nimel kõnealused ettepanekud sekretariaadile.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 29. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  Nõukogu 11. mai 2017. aasta otsus (EL) 2017/939 Minamata elavhõbedakonventsiooni Euroopa Liidu nimel sõlmimise kohta (ELT L 142, 2.6.2017, lk 4).
         
            (2)  Euroopa Parlamendi ja nõukogu 17. mai 2017. aasta määrus (EL) 2017/852 elavhõbeda kohta ja millega tunnistatakse kehtetuks määrus (EÜ) nr 1102/2008 (ELT L 137, 24.5.2017, lk 1).
      
      
         
            LISA
            I.   KONVENTSIOONI A LISA I OSA MUUTMISE ETTEPANEKUD
            Liit teeb ettepaneku lisada A lisas I ossa järgmised kanded:
            
               
                           Elavhõbedat sisaldavad tooted
                        
                        
                           Kuupäev, pärast mida toote valmistamine, import ega eksport ei ole lubatud (järkjärgulise kõrvaldamise kuupäev)
                        
                     
                           „Tsinkhõbeoksiid-nööpelemendid, mille elavhõbedasisaldus on < 2 %, ja tsinkõhk-nööpelemendid, mille elavhõbedasisaldus on < 2 %
                        
                        
                           2023
                        
                     
                           Valgustamiseks mõeldud üldotstarbelised sirged halofosfaatluminofooriga lambid (LFL)
                        
                        
                           2023
                        
                     
                           Järgmised mitteelektroonilised mõõteriistad:
                           
                                       a)
                                    
                                    
                                       pletüsmograafides kasutatavad tensoandurid;
                                    
                                 
                                       b)
                                    
                                    
                                       tensiomeetrid
                                    
                                 
                        
                           2023
                        
                     
                           Järgmised elektrilised ja elektroonilised mõõteriistad:
                           
                                       a)
                                    
                                    
                                       sulatusrõhuandurid, saatjad ja sensorid;
                                    
                                 
                                       b)
                                    
                                    
                                       elavhõbeda-vaakumpumbad
                                    
                                 
                        
                           2023
                        
                     
                           Polüuretaan, sealhulgas polüuretaani aplikaatorballoonid
                        
                        
                           2023“
                        
                     
            II.   KONVENTSIOONI A LISA II OSA MUUTMISE ETTEPANEKUD
            Liit teeb ettepaneku lisada A lisa II ossa järgmise teksti:
            
               
                           „1. jaanuariks 2024 teevad osalised järgmist:
                           
                                       i)
                                    
                                    
                                       näevad ette, et hambaamalgaami kasutatakse üksnes valmis doseeritult kapseldatud kujul (1);
                                    
                                 
                                       ii)
                                    
                                    
                                       keelavad hambaarstidel doseerimata kujul elavhõbeda kasutamise;
                                    
                                 
                                       iii)
                                    
                                    
                                       tagavad, et ettevõtjad, kes käitavad hambaravikabinette, kus kasutatakse hambaamalgaami või eemaldatakse amalgaamist hambatäidiseid või selliste täidistega hambaid, varustavad oma hambaravikabinetid 95 %-lise kinnipidamistõhususega amalgaamiseparaatoritega (2) amalgaamiosakeste, sealhulgas kasutatud vees leiduvate osakeste kinnipidamiseks ja kogumiseks;
                                    
                                 
                                       iv)
                                    
                                    
                                       ei luba hambaamalgaami enam kasutada piimahammaste raviks ning alla 15-aastaste laste, rasedate ja rinnaga toitvate naiste puhul, välja arvatud juhul, kui hambaarst peab seda patsiendi meditsiiniliste erivajaduste tõttu hädavajalikuks.
                                    
                                 
                     
            III.   KONVENTSIOONI B LISA MUUTMISE ETTEPANEK
            Liit teeb ettepaneku lisada B lisa I ossa järgmise kande:
            
               
                           Tootmisprotsess, milles kasutatakse elavhõbedat või elavhõbedaühendeid
                        
                        
                           Järkjärgulise kõrvaldamise kuupäev
                        
                     
                           „Polüuretaani tootmine elavhõbedat sisaldavate katalüsaatorite abil
                        
                        
                           2023“
                        
                     
            
               (1)  Hambaarstidele peetakse kasutamiseks sobivaks amalgaamikapsleid, mida kirjeldatakse rahvusvahelistes standardites ISO 13897:2018 ja 24234:2015.
            
               (2)  Amalgaamiseparaatorite vastavus eeskirjadele peab põhinema asjakohastel rahvusvahelistel standarditel, sealhulgas standardil ISO 11143:2008.““